## Barrachina reitera que “les decisions del Govern central sobre el Tajo-Segura condemnen l’agricultura alacantina a la desaparició”

*** El dogmatisme del Govern de Sánchez en matèria hídrica, sense aval tècnic, provocarà pèrdues econòmiques de 6.000 milions d’euros i la desaparició de 15.000 llocs de treball
* El conseller insistix en la creació d’una comissió tècnica entre les autonomies i el Govern d’Espanya, que ha sigut rebutjada per Pedro Sánchez, per a analitzar les regles d’explotació del transvasament Tajo-Segura
* Barrachina afirma que “és imprescindible un pacte nacional de l’aigua, que garantisca la solidaritat i la justícia hídrica entre els territoris”**

El conseller d’Agricultura, Aigua, Ramaderia i Pesca, Miguel Barrachina, ha expressat, una vegada més, el seu rebuig a les retallades en el transvasament Tajo-Segura impulsades pel Govern central, ja que es tracta de “decisions polítiques, preses sense aval tècnic, que representen una amenaça greu per a l’agricultura alacantina i que la condemnen a la desaparició”.

“El dogmatisme, sense rigor tècnic, del Govern de Sánchez provocarà pèrdues econòmiques de 6.000 milions d’euros i la desaparició de 15.000 llocs de treball. Esta situació és insostenible per a la nostra agricultura i exigix una resposta urgent”, ha afirmat Barrachina.

Miguel Barrachina ha fet estes declaracions després de conéixer que el Tribunal Suprem ha rebutjat el recurs de la Junta d’Andalusia contra l’augment del cabal ecològic del riu Tajo.

El conseller ha insistit en la necessitat d’un enfocament tècnic i col·laboratiu que permeta revertir estes mesures, i ha afirmat que “hui és més important que mai la creació d’una comissió tècnica entre les autonomies i el Govern d’Espanya per a analitzar i revisar les regles d’explotació del transvasament Tajo-Segura”.

“És imprescindible que les decisions que afecten els recursos hídrics compten amb el consens de les comunitats autònomes implicades i estiguen basades en criteris tècnics i no polítics”, ha afegit.

A més, Barrachina ha reiterat la urgència d’arribar a un pacte nacional de l’aigua, perquè “la nostra terra necessita una política hídrica justa i equilibrada, que permeta als agricultors mantindre la seua activitat i assegurar l’ocupació que depén d’esta. L’aigua és una qüestió d’estat, és de tots. No és propietat de ningú”.

“No obstant això, estes premisses no són les que marquen les polítiques del Govern d’Espanya, que, lluny de defendre l’aigua que necessita la nostra agricultura, s’ha dedicat a prendre decisions de caràcter polític que van en contra de mantindre els nostres camps”, ha subratllat el conseller.

“Necessitem un govern central que, igual que està fent el Consell de Carlos Mazón, crega en la nostra terra i en els nostres agricultors i regants. No volem més que ningú, però tampoc menys”, ha reiterat Barrachina.

Finalment, el conseller d’Agricultura ha remarcat que “l’aigua no pot ser un element de confrontació política, sinó un recurs compartit per a garantir el futur de tots”.

Fecha: 21/01/2025